ڈائری دا پنا 52

ڈائری دا پنا : 52

ایہ تھرپارکر سندھڑی دا چلہار امرکوٹ روڈ ہا ' خلیل کنبھار دا سوال اہم ہا جو سرائیکی وسوں وچ میڈی مخالفت وی کڈاہیں تھئی اے ' ایں سوال دا جواب کہیں وی شاعر کیتے خود رحمی دا در کھول سگدا ہا ' ول وی ایں سوال دا عمومی ہک جواب ہا ....ہاں.... ' اونکوں میں فوزیہ سومرو دی کیسٹ دا آکھیا ' ایہہ گائیکہ ویر واہ ننگر پارکر دی حکیماں ہئی جیڑھی سندھڑی دی فوزیہ سومرو ہ بنڑی تے 2002 وچ چَھتریہ ورہے دی حیاتی وچ مُکلا گئی ' اوں ویلے فوزیہ سومرو دا گاونڑ پیا وجدا ہا :
کو ت اہڑو ہُجے موہینجو گوڑھا اُگھے 
(کوئی تاں اینجھا ہووے میڈے ہنجھوں پونجھے) 
میں اپنڑے جانڑ خلیل دے سوال کوں ہک رومان وچ لُکاونڑ دا اہر کیتا ہا پر اوہ بول پیا  میڈے سوال کا جواب نہیں دیا  میں خلیل کنبھار کوں ہک شاعر دی مخالفت بارے کیا آکھ سگدا ہم ' خلیل دیاں ساریاں محبتاں تے ہک سرائیکی شاعر دے طور تے ایاز نال اپنڑے تمام آدر وچوں جانڑدا ہم جو سندھ دے بعض دانشوراں اونکوں قبر تئیں معاف نی کیتا ' ریاست طرفوں قید جلاوطنی توں اگونہاں اِنہاں ارباب اونکوں اوکھا کیتا ہا ' ایاز دے شعری مقام کوں وسار کے اونکوں سندھ دا قومی مجرم بناونڑ دی کوشش کیتی گئی ہئی ' شیخ ایاز کوں بھٹو حکومت پِچھوں کجھ عرصہ جامشورو یونیورسٹی دا وی سی لگا رہونڑ دا مہنڑا ہا ' اونکوں چھکیڑی عمر وچ ترقی پسندی توں تصوف وچ لہونڑ دا طعنہ ہا 'ایہ گالہیں میں ہک سندھی کامریڈ توں اول اول بہاولپور وچ سُنڑیاں ہَن ' جڈاں پندھراں سولہ سال پہلے ہک رات نعیم کلاسرا شمیم عارف قریشی ڈاکٹر جاوید چانڈیو نال ہک سنگت وچ کٹھے ہاسے ' وت کئی واریں سندھی دوستیں نال ایہ گالہیں ملتان وچ تھیاں تے ایں پندھ وچ وی بہوں ساریاں گالہیں میڈے کنیں پیاں ہَن ' شیخ ایاز دی ایہ مخالفت تہوں لازم ہئی جو اوہ سندھ دی ادبی تے تخلیقی حیاتی وچوں سماجی تے سیاسی پرتاں تئیں پُج گیا ہا تے اوندا الا شاعری توں اگونہاں کلام بنڑ گیا ہا ' یا وت اوں پاکستان وچ وسدیاں ڈوجھیاں قوماں کوں وی گالھ کرنڑ دی ترسلا ہک ڈتی ہئی ' بہوں سارے دانشور اوندی شاعری کوں اپنڑی سیاسی واہند وچ مداخلت سمجھدے ہَن 'شیخ ایاز تے اوکھا ہک ویلا ہا پر ایں پاندھی سکھر توں ننگر پارکر تئیں ایں شاعر نال لوکیں دی محبت ڈِٹھی ' شیخ ایاز سندھ دیاں تخلیقی سماجی سیاسی پرتاں وچ پیا جاگدا ہا ' سندھ اپنڑے دی تمام محبت وچوں ایاز لافانیت دوں ٹُر پیا ہا 'میں خلیل کنبھار دے ایں سوال کوں اپنڑی کہیں کمزور ذاتی سطح دوں موڑ ڈتا تے سعید سانول دیاں پیش گوئیاں دی گالھ کیتی ' سعید سانول ہک سوہنڑا گائیک ہے ' اوہ ریڈیو ملتان کیتے گاندا تے دُھناں بنڑیندا ہے ' شاعری کریندا تے کڈاہیں کڈاہیں کہانڑیاں وی لکھدا ہے ' پہلے حکیم بنڑیا تے اج کل کیمیا گری کریندا ہا ' چاندی بھانویں بنڑا گِھدی ہَس تے سونے کوں ہک ادھ بھا دی کسر ہئی ' 2005 وچ میں اونکوں اپنڑی نظمیں دی کتاب " بھوندی بھوئیں تے " پیش کیتی ' اوہ ہفتے بعد میڈے گھر آیا '' تیڈے تے بہوں اوکھا ویلا ہے, تیڈے پرانڑے دوست تیکوں چھوڑ ویسن ".... کیوں ایندی وجہ ! ڈاہ سال پِچھوں اونکوں اپنڑیاں کافیاں دی کتاب " عشق اللہ سئیں جاگیا " پیش کیتی " کُجھ ڈینہواراں پچھوں ملیا تے آکھیس " بہوں مَندے کھاسیں " وت 2016 وچ " ایں نارنگی اندر " پیش کیتی ' ہک ڈینہوار ملیا تے بولیا " تیڈی مار کھاونڑ دی واری ہے " حکائتاں دا ترجمہ چھپیاں تے اونکوں پیش کرنڑ دی ہمت نہ تھئی ' تھرپارکر دے ایں رمزاں کُھلدے پندھ وچ خلیل کنبھار کوں سعید سانول دیاں پیش گوئیاں تاں ڈسیم ' ایہ نہ ڈس سگیم جو ایں گائیک دیاں پیش گوئیاں پوریاں تھیاں یا نہ تھیاں ' ہک شاعر دی خود رحمی دے ویلے وچوں چِھرکی نکھتم تے شہر کانٹیو پُج گئے ہاسے۔ رفعت عباس

حوالے